Kommissionens forordning (EF) nr. 2357/2002

af 27. december 2002

om forvaltning af tekstilkontingenter for 2003, der er fastsat i medfør af Rådets forordning (EF) nr. 517/94 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af aftaler, protokoller eller andre bilaterale arrangementer eller af andre specifikke fællesskabsordninger for indførsel(1), senest ændret ved forordning (EF) nr. 1309/2002(2), særlig artikel 17, stk. 3 og 6, og artikel 21, stk. 2 og 3, og

ud fra følgende betragtninger:

(1) Forordning (EF) nr. 517/94 fastsatte kvantitative kontingenter for indførsel af visse tekstilvarer med oprindelse i visse tredjelande, som tildeles i overensstemmelse med "først til mølle-princippet".

(2) I henhold til forordningen er det under visse omstændigheder muligt at anvende andre tildelingsmetoder, at opdele de kvantitative lofter i dele eller at forbeholde en vis andel af et specifikt kvantitativt loft til ansøgninger, der støttes af dokumentation for tidligere importmængder.

(3) Reglerne for forvaltning af de kontingenter, der er fastsat for 2003, bør fastsættes inden kontingentårets begyndelse for ikke at forstyrre kontinuiteten i vareudvekslingen.

(4) De foranstaltninger, der er fastsat i tidligere år, som f.eks. Kommissionens forordning (EF) nr. 2538/2001 om indførelse af specifikke regler for forvaltning og fordeling af visse kvantitative kontingenter for tekstilvarer, der er fastsat for 2002 i henhold til Rådets forordning (EF) nr. 517/94(3), har vist sig at være tilfredsstillende, og det er derfor hensigtsmæssigt at vedtage lignende regler for 2003.

(5) For at tilfredsstille det størst mulige antal erhvervsdrivende er det derfor hensigtsmæssigt at gøre tildelingsmetoden efter "først til mølle-princippet" mere fleksibel ved at lægge loft over de mængder, der kan tildeles hver enkelt erhvervsdrivende efter denne metode.

(6) For at sikre en vis kontinuitet i vareudvekslingen og en effektiv forvaltning af kontingenterne bør de erhvervsdrivende have mulighed for at lade deres første ansøgning om importbevilling i 2003 svare til de mængder, som de indførte i 2002.

(7) For at udnytte kontingenterne optimalt bør en erhvervsdrivende, der har udnyttet mindst 50 % af den allerede bevilgede mængde, kunne ansøge om en supplerende mængde, forudsat at der er mængder disponible inden for kontingenterne.

(8) Af hensyn til en forsvarlig forvaltning bør importbevillingerne være gyldige i ni måneder regnet fra udstedelsesdagen, dog senest til udgangen af året. Medlemsstaterne bør først udstede bevillinger, når de har modtaget underretning fra Kommissionen om, at der findes disponible mængder, og kun hvis den erhvervsdrivende kan godtgøre, at der foreligger en kontrakt og (medmindre andet udtrykkelig er bestemt) kan attestere, at han ikke allerede har fået tildelt en fællesskabsimportbevilling i medfør af denne forordning for de pågældende kategorier og lande. De kompetente nationale myndigheder bør dog bemyndiges til på de pågældende importørers anmodning at forlænge gyldighedsperioden med tre måneder og indtil den 31. marts 2004, hvis mindst 50 % af bevillingen er blevet udnyttet på anmodningstidspunktet.

(9) Foranstaltningerne i denne forordning er i overensstemmelse med udtalelse fra Tekstiludvalget -

UDSTEDT FØLGENDE FORORDNING:

Artikel 1

Formålet med denne forordning er at fastsætte regler for 2003 for forvaltningen af de kvantitative kontingenter for import af visse tekstilvarer, der er anført i bilag III B og IV til forordning (EF) nr. 517/94.

Artikel 2

De kontingenter, der er omhandlet i artikel 1, tildeles efter "først til mølle-princippet" i den rækkefølge, hvori Kommissionen modtager medlemsstaternes meddelelse om de enkelte erhvervsdrivendes ansøgninger, for mængder, der for hver erhvervsdrivende ikke kan overstige de maksimumsmængder, der er fastsat i bilaget.

Disse maksimumsmængder gælder dog ikke for erhvervsdrivende, som ved indgivelsen af deres første ansøgning for 2003 over for de kompetente nationale myndigheder kan godtgøre, at de på grundlag af importbevillingerne for 2002 for givne kategorier og tredjelande har indført mængder, der overstiger maksimumsmængderne for de enkelte kategorier.

For disse erhvervsdrivende kan de kompetente myndigheder tillade indførsel af mængder, som ikke overstiger de mængder, der blev indført i 2002 fra givne tredjelande, og af givne kategorier, forudsat at der er tilstrækkelige kontingentmængder til rådighed.

Artikel 3

Enhver importør, der har udnyttet mindst 50 % af den mængde, som han har fået tildelt i henhold til denne forordning, kan indgive en ny ansøgning for samme kategori og samme oprindelsesland for mængder, der ikke overstiger de maksimumsmængder, der er anført i bilaget.

Artikel 4

1. Medlemsstaternes kompetente myndigheder kan underrette Kommissionen om de mængder, der søges om importbevillinger for, fra kl. 10.00 den 3. januar 2003, Bruxelles-tid.

2. Medlemsstaternes kompetente myndigheder udsteder først bevillinger, når de har modtaget bekræftelse fra Kommissionen om, at der er disponible mængder til rådighed, jf. artikel 17, stk. 2, i forordning (EF) nr. 517/94.

De udsteder kun bevillinger, hvis den erhvervsdrivende:

a) kan bevise, at der foreligger en kontrakt for levering af de pågældende varer

b) skriftligt attesterer, at han for så vidt angår de pågældende kategorier og lande:

i) ikke allerede har fået tildelt en importbevilling i medfør af denne forordning

ii) har fået tildelt en importbevilling i medfør af denne forordning, men har udnyttet mindst 50 % deraf.

3. Importbevillingerne er gyldige i ni måneder regnet fra udstedelsesdatoen, dog senest til den 31. december 2003.

Efter anmodning fra importøren kan de kompetente nationale myndigheder imidlertid forlænge en bevilling i tre måneder, hvis den på ansøgningstidspunktet er udnyttet med mindst 50 %.

Artikel 5

Denne forordning træder i kraft den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. december 2002.

På Kommissionens vegne

Pascal Lamy

Medlem af Kommissionen

(1) EFT L 67 af 10.3.1994, s. 1.

(2) EFT L 192 af 20.7.2002, s. 1.

(3) EFT L 341 af 22.12.2001, s. 73.

BILAG

Maksimumsmængder som omhandlet i artikel 2 i forordning (EF) nr. 2357/2002

>TABELPOSITION>